b'\n_START_ARTICLE_\nAapakiiltokorento\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nAapakiiltokorento on v\xc3\xa4rilt\xc3\xa4\xc3\xa4n enimm\xc3\xa4kseen tummanvihre\xc3\xa4 ja takaruumiis miltei musta. Aapakiiltokorennon takaruumiissa ei ole keltaisia laikkuja, toisin kuin t\xc3\xa4pl\xc3\xa4kiiltokorennolla ja hoikkakiiltokorennon naaraalla. Lajilla on kasvojen sivuilla keltaiset laikut, mutta niiden v\xc3\xa4lill\xc3\xa4 ei ole keltaista juovaa, joka taas v\xc3\xa4lkekorennolla on._NEWLINE_Koiraan merkitt\xc3\xa4vimpi\xc3\xa4 tuntomerkkej\xc3\xa4 ovat ylemm\xc3\xa4t per\xc3\xa4lis\xc3\xa4kkeet, jotka taittuvat k\xc3\xa4rjiss\xc3\xa4\xc3\xa4n toisiaan p\xc3\xa4in._NEWLINE_Aapakiiltokorennon takaruumis on 32\xe2\x80\x9335 mm pitk\xc3\xa4 ja takasiipi 28\xe2\x80\x9334 mm pitk\xc3\xa4.\n_START_SECTION_\nElintavat\n_START_PARAGRAPH_\nAapakiltokorentoja tavataan lennossa kes\xc3\xa4kuun puoliv\xc3\xa4list\xc3\xa4 elokuun puoleenv\xc3\xa4liin. Hein\xc3\xa4kuu on p\xc3\xa4\xc3\xa4lentoaikaa.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nAapakiiltokorento el\xc3\xa4\xc3\xa4 Pohjois-Euroopassa ja Japanin Hokkaidolla sek\xc3\xa4 Keski-Euroopan vuoristoissa ja paikoittaisena Siperiassa. Suomessa lajia esiintyy eniten pohjoisessa, mutta se on siell\xc3\xa4kin harvinainen._NEWLINE_Laji el\xc3\xa4\xc3\xa4 soilla. Pohjois-Suomessa aapakiiltokorento el\xc3\xa4\xc3\xa4 useilla erilaisilla suoalueilla ja soiden lammilla. Etel\xc3\xa4ss\xc3\xa4 tavallisia elinpaikkoja ovat varsinkin sammaleiset r\xc3\xa4meiden ojat.'